Polisielid hou gesin as gyselaar | Netwerk24
Deur Anena Burger 13 Augustus 2020 15:52
Brig. Mohale Ramatseba, polisiewoordvoerder, sê die man (43) en sy vrou (44) is albei speurders van die De Aar-polisiekantoor.
Die man het Woensdagoggend vanaf 04:00 sy vrou en kind by hul huis in Carltonstraat as gyselaar gehou.
'n Gyselaarsonderhandelaar van die polisie het betrokke geraak en die vrou en meisie is die middag omstreeks 14:00 gered.
Volgens 'n inwoner van De Aar, wat anoniem wil bly, was die straat waar die voorval plaasgevind het 'n miernes van bedrywighede. Die polisie het die straat afgesper en inwoners wou weet wat aan die gebeur is.
Ramatseba sê dit is nog onduidelik hoekom die man sy vrou en kind aangehou het, maar die voorval word ondersoek.